รายได้ขายพุ่ง ดันงบ TEAM ปี 64 พลิกกำไร 203 ลบ. เคาะปันผล 0.11 บ. XD 7 มี.ค.นี้
TEAM งบปี 64 พลิกกำไร 203 ลบ. จากปีก่อนขาดทุน 16 ลบ. รับรายได้ขายพุ่ง จากดีมานด์เพิ่มขึ้นทั่วโลกในทุกกลุ่ม เคาะปันผล 0.11 บ./หุ้น ขึ้น XD 7 มี.ค. กำหนดจ่าย 16 พ.ค. 65
22 ก.พ. 2565

บริษัท ทีมพรีซิชั่น จำกัด (มหาชน) หรือ TEAM รายงานผลการดำเนินงานงวดปี 2564 สิ้นสุดวันที่ 31 ธ.ค.2564 ดังนี้

โดยบริษัทฯ มีรายได้จากการขายรวม 2,500 ล้านบาท เพิ่มขึ้น 633 ล้านบาท หรือเติบโตร้อยละ 34 เนื่องจากตลาดมีความต้องการเพิ่มขึ้นทั่วโลกในทุกกลุ่ม รวมทั้งกลุ่มอุตสาหกรรม กลุ่มทางการแพทย์ และกลุ่มโทรคมนาคม ซึ่งเป็นกลุ่มลูกค้าของบริษัทฯ
สำหรับในปี 2564 บริษัทฯ สามารถทำกำไรขั้นต้นได้ 338 ล้านบาท เพิ่มจาก 170 ล้านบาทในปีก่อน เพิ่มขึ้นร้อยละ 98.80 อัตรากําไรขั้นต้นต่อยอดขายได้เพิ่มจากร้อยละ 9.10 เป็น 13.50 แม้จะอยู่ในสถานการณ์ตลาดที่ยังไม่ปกติ บริษัทฯ ยังคงมีความมุ่งมันที่จะเพิ่มกําไรขั้นต้นให้มากขึ้นในปี 2565 ด้วยการเพิ่มยอดขายจากลูกค้าเก่าและลูกค้าใหม่ ควบคุมค่าใช้จ่าย เพิ่มประสิทธิภาพฝ่ายผลิตด้วยการลงทุนในเครื่องจักรใหม่ รวมทั้งนําระบบอัตโนมัติมาประยุกต์ใช้ในขบวนการผลิต
อย่างไรก็ดีบริษัทฯ มีกําไรสุทธิ 203 ล้านบาท คิดเป็นอัตรากําไรร้อยละ 8 ของรายได้รวม เทียบกับขาดทุนสุทธิ 16 ล้านบาทในปีก่อน
นอกจากนี้บริษัทฯ ประกาศจ่ายปันผลจากงวดดำเนินงานวันที่ 1 ม.ค. 2564 ถึงวันที่ 31 ธ.ค. 2564 เป็นเงินสดในอัตราหุ้นละ 0.11 บาท โดยกำหนดขึ้นเครื่องหมาย XD วันที่ 7 มี.ค.2565 และกำหนดจ่ายเงินปันผลในวันที่ 16 พ.ค. 2565